CELEX: 62021CN0795
Language: sk
Date: 2021-12-16 00:00:00
Title: Vec C-795/21 P: Odvolanie podané 16. decembra 2021: WEPA Hygieneprodukte GmbH a WEPA Deutschland GmbH & Co. KG, posledná uvedená predtým Wepa Leuna GmbH a Wepa Papierfabrik Sachsen GmbH proti rozsudku Všeobecného súdu (tretia komora) zo 6. októbra 2021 vo veci T-238/19, Wepa Hygieneprodukte GmbH a i./Európska komisia

14.2.2022   
            
            
               SK
            
            
               Úradný vestník Európskej únie
            
            
               C 73/27
            
         
      Odvolanie podané 16. decembra 2021: WEPA Hygieneprodukte GmbH a WEPA Deutschland GmbH & Co. KG, posledná uvedená predtým Wepa Leuna GmbH a Wepa Papierfabrik Sachsen GmbH proti rozsudku Všeobecného súdu (tretia komora) zo 6. októbra 2021 vo veci T-238/19, Wepa Hygieneprodukte GmbH a i./Európska komisia
      (Vec C-795/21 P)
      (2022/C 73/31)
      Jazyk konania: nemčina
      
         Účastníci konania
      
      
         Odvolateľky: WEPA Hygieneprodukte GmbH, WEPA Deutschland GmbH & Co. KG, posledná uvedená predtým Wepa Leuna GmbH a Wepa Papierfabrik Sachsen GmbH (v zastúpení: H. Janssen, A. Vallone, Rechtsanwälte, D. Salm, Rechtsanwältin)
      
         Ďalší účastníci konania: Európska komisia, Spolková republika Nemecko
      
         Návrhy odvolateliek
      
      Odvolateľky navrhujú, aby Súdny dvor
      
                  1.
               
               
                  v celom rozsahu zrušil rozsudok Všeobecného súdu (tretia komora) zo 6. októbra 2021 vo veci T-238/19;
               
            
                  2.
               
               
                  zrušil rozhodnutie Komisie z 28. mája 2018 o schéme pomoci SA.34045 (2013/C) (ex 2012/NN) uplatnenej Nemeckom pre odberateľov základného zaťaženia podľa paragrafu 19 predpisu StromNEV;
               
            
                  3.
               
               
                  subsidiárne vrátil vec Všeobecnému súdu;
               
            
                  4.
               
               
                  uložil Komisii povinnosť nahradiť trovy konania vynaložené v konaní na oboch stupňoch.
               
            
         Odvolacie dôvody a hlavné tvrdenia
      
      Odvolateľky vo svojom prvom odvolacom dôvode uvádzajú, že Všeobecný súd skreslil skutočnosti a nesprávne zohľadnil obsah a rozsah vnútroštátneho práva tým, že vo svojom rozhodnutí vychádzal z toho, že, po prvé, Bundesnetzagentur záväzne stanovuje výšku doplatku podľa paragrafu 19 ods. 2 nemeckého predpisu o sieťových poplatkoch pre elektrické sústavy (StromNEV), že po druhé, Bundesnetzagentur v tejto súvislosti predložila veľmi podrobné údaje, a po tretie, že straty príjmov prevádzkovateľov sústav boli v celom rozsahu kompenzované uvedeným doplatkom. Neexistovali teda žiadne skutočnosti, ktoré by mohli preukázať štátnu kontrolu financií vyberaných doplatkom a ktoré by Všeobecnú súd mohol považovať za relevantné pre rozhodnutie.
      Odvolateľky vo svojom druhom odvolacom dôvode uvádzajú, že Všeobecný súd nesprávne zohľadnil požiadavky na existenciu pomoci poskytnutej zo štátnych prostriedkov v zmysle článku 107 ods. 1 ZFEÚ. Všeobecný súd sa, po prvé, nesprávne domnieval, že v prípade doplatku podľa paragrafu 19 ods. 2 StromNEV išlo o poplatok, „povinnú platbu“ alebo „parafiškálny poplatok“ (prvá časť druhého odvolacieho dôvodu). Všeobecný súd sa, po druhé, nesprávne domnieval, že oslobodenie odberateľov základného zaťaženia podľa paragrafu 19 ods. 2 druhej vety StromNEV a doplatok podľa paragrafu 19 ods. 2 StromNEV je pomocou poskytnutou zo štátnych prostriedkov (druhá časť druhého odvolacieho dôvodu). Ak však doplatok nie je poplatkom – čo tak je – , nie je naplnená skutková podstata článku 107 ods. 1 ZFEÚ ani podľa názoru Všeobecného súdu. Aj v prípade, že by išlo o poplatok, nebola by naplnená skutková podstata článku 107 ods. 1 ZFEÚ z dôvodu, že doplatok nie je štátnou pomocou alebo pomocou poskytnutou zo štátnych prostriedkov.